
Baltijas Asamblejas Prezidija paziņojums

par situāciju Ukrainā

Baltijas Asamblejas Prezidijs uzmanīgi seko notikumiem Ukrainā un pauž bažas par militārā konflikta eskalāciju, tam kļūstot par nopietnu miermīlīgas un demokrātiskas reģiona attīstības apdraudējumu.

Baltijas Asamblejas Prezidijs atkārtoti apliecina savu ticību Ukrainas teritoriālajai nedalāmībai un suverenitātei tās starptautiski atzītajās robežās un uzsver, ka pret citu suverēnu valsti vērsta militāra agresija nav pieņemama, jo tādējādi tiek pārkāptas vispārsaistošās starptautiskās tiesības. 

Baltijas Asamblejas Prezidijs pauž nožēlu par to, ka jebkādi centieni atrisināt konfliktu miermīlīgā ceļā, tostarp nesen Minskā notikušās sarunas, ir cietuši neveiksmi. 
Baltijas Asamblejas Prezidijs mudina Krieviju nekavējoties pārtraukt karadarbību, kā arī bez nosacījumiem izvest savu militāro personālu un bruņojumu no Ukrainas teritorijas. 

Baltijas Asamblejas Prezidijs mudina starptautisko sabiedrību aicināt iesaistītās puses uz sarunām, lai atrisinātu domstarpības konstruktīva dialoga ceļā, balstoties uz labām kaimiņattiecībām, atvērtību un starptautiskajām tiesībām. Jāveic noteikti un koordinēti pasākumi, lai apturētu Krievijas Federācijas īstenoto militāro agresiju un novērstu tās atkārtošanos. 

